Ingrypings om trokdrywers se griewe te pakDie departement het verskeie ingrypings aangekondig om vragmotorbestuurders se probleme te probeer oplos. (Foto: Facebook/Long distance truckers) Lede van die regering se interministeriële komitee het met vragmotorbestuurders vergader wat die afgelope week verskeie van die land se hoofpaaie in die Oos-Kaap, die Vrystaat en KwaZulu-Natal versper het. Die vragmotorbestuurders is onder meer vies oor hul werksvoorwaardes, die indiensneming van buitelanders en kwessies wat verband hou met die uitreik van professionele bestuurspermitte. Luidens ŉ verklaring van die departement van vervoer, is die komitee – onder leiding van die minister van indiensneming en arbeid, Thulas Nxesi – besig om vordering met die oplos van sommige van die probleme te maak. “Ons is deeglik bewus van die ekonomiese uitwerking van enige ontwrigting van ons verskaffingskettings, vraglogistiek landwyd en die uitwerking op die res van die SAOG-streek,” sê die vervoerdepartement. Sommige van die probleme kan egter nie dadelik opgelos word nie en langtermynoplossings word gesoek. Die komitee het Maandag met betogende vragmotorbestuurders en die operateurs van kleiner vervoermaatskappye wat die N9 en N10 naby Middelburg in die Oos-Kaap versper het, vergader. Hulle het veral hul ontevredenheid met die indiensneming van buitelanders te kenne gegee. Volgens die departement het die taakspan ook kennis geneem van die bewering dat werkgewers ŉ gebrek aan duidelikheid in regulasies uitbuit oor buitelanders se gebruik van die professionele bestuurspermit wat in hul geboortelande uitgereik is en wat in Suid-Afrika gebruik word. Op die N3, naby Montrose in die Vrystaat, het vragmotorbestuurders die afgelope week ook groot ontwrigting veroorsaak. Die departement sê hy het in April vanjaar wysigings aan wetgewing aangebring wat voorsiening maak vir ŉ bepaling dat ŉ professionele bestuurspermit wat in ŉ ander land uitgereik is, net sal geld vir ŉ voertuig wat ook in daardie land geregistreer is. Sodra die bepaling in werking tree, sal ŉ buitelander nie toegelaat word om ŉ Suid-Afrikaans geregistreerde vragmotor met ŉ buitelandse permit te bestuur nie. Die wysigings dien in hierdie stadium voor die parlement vir kommentaar en die departement hoop om gewysigde regulasies teen die einde van November vanjaar aan te kondig. Die departement het onderneem dat samewerking tussen die polisie, die departement van indiensneming en arbeid, die departement van binnelandse sake en die padverkeersbestuurskorporasie (RTMC) ook verbeter sal word. Die proses om immigrasiedokumente, werkspermitte en buitelandse rybewyse na te gaan, sal verskerp word en in die geval van rybewyse word ŉ gesinchroniseerde proses tussen verskillende lande voorgestel. Dit sal verseker dat bestuurders dieselfde behandeling ontvang in die land van waar hulle vertrek het en die land waarheen hulle op pad is. Die departement het vragmotorbestuurders ook bedank vir die vreedsame manier waarop hulle betoog het.